b'\n_START_ARTICLE_\nAna a Rusiei\n_START_SECTION_\nAscensiunea la putere\n_START_PARAGRAPH_\nDup\xc4\x83 ce \xc8\x9barul Petru al II-lea a murit f\xc4\x83r\xc4\x83 mo\xc8\x99tenitori, Consiliul Suprem Regal, dominat de fac\xc8\x9biunile Goli\xc8\x9bin \xc8\x99i Dolgoruky, i-au eliminat de la succesiune pe Elisabeta, fiica lui Petru cel Mare, \xc8\x99i pe nepotul acesteia, Karl Peter Ulrich, pe motiv c\xc4\x83 at\xc3\xa2t Elisabeta c\xc3\xa2t \xc8\x99i Ana (mama lui Karl Peter Ulrich), se n\xc4\x83scuser\xc4\x83 \xc3\xaen afara c\xc4\x83s\xc4\x83toriei. _NEWLINE_Consiliul a examinat descenden\xc8\x9bii lui Ivan al V-lea. Ecaterina, fiica cea mare, nu a fost acceptat\xc4\x83 din cauza so\xc8\x9bului ei, Ducele de Mecklenburg, care nu prezenta \xc3\xaencredere. Sora ei, Ana, v\xc4\x83duva Ducelui de Courland, a fost considerat\xc4\x83 u\xc8\x99or de manevrat politic. _NEWLINE_Consiliul Suprem Regal i-a oferit Anei tronul cu anumite condi\xc8\x9bii. Ea nu avea voie s\xc4\x83 se rec\xc4\x83s\xc4\x83toreasc\xc4\x83, nici s\xc4\x83 numeasc\xc4\x83 un succesor iar Consiliul va continua s\xc4\x83 conduc\xc4\x83 afacerile guvernului.\n_START_SECTION_\n\xc8\x9aarin\xc4\x83 a Rusiei\n_START_PARAGRAPH_\nLa 25 februarie 1730 ea a semnat condi\xc8\x9biile, apoi a rupt documentul \xc8\x99i \xc8\x99i-a anun\xc8\x9bat inten\xc8\x9bia de a domni autocratic. Mai mul\xc8\x9bi adep\xc8\x9bi ai lui Dolgorukyau au fost exila\xc8\x9bi sau executa\xc8\x9bi. Dmitri Goli\xc8\x9bin a fost \xc3\xaen cele din urm\xc4\x83 condamnat la \xc3\xaenchisoare pe via\xc8\x9b\xc4\x83. _NEWLINE_Mul\xc8\x9bi istorici au caracterizat domnia Anei drept Bironovscina (era Biron), o perioad\xc4\x83 de guvernare represiv\xc4\x83 \xc8\x99i rapace, dominat\xc4\x83 de germani. Istoricul rus Kliucevski din secolul XIX a scris c\xc4\x83 "...Rusia a fost n\xc4\x83p\xc4\x83dit\xc4\x83 de nem\xc8\x9bi la fel cum se \xc3\xaempr\xc4\x83\xc8\x99tie gunoiul dintr-un sac cu g\xc4\x83uri, au infestat curtea, s-au \xc3\xaengr\xc4\x83m\xc4\x83dit \xc3\xaen jurul tronului \xc8\x99i au \xc3\xaen\xc8\x99f\xc4\x83cat posturile cele mai bine pl\xc4\x83tite din administra\xc8\x9bie." Cercet\xc4\x83rile recente ruse relev\xc4\x83 \xc3\xaens\xc4\x83 c\xc4\x83 de fapt procentul de generali str\xc4\x83ini din armata rus\xc4\x83 a sc\xc4\x83zut \xc3\xaen timpul domniei Anei._NEWLINE_De\xc8\x99i Biron era iubitul Anei \xc8\x99i Mare \xc8\x98ambelan, el nu a depus nici un efort s\xc4\x83 \xc3\xaenve\xc8\x9be limba rus\xc4\x83 sau s\xc4\x83 se informeze despre afacerile guvernului. Politica represiv\xc4\x83 a guvernului a fost condus\xc4\x83 de ru\xc8\x99i iar obiectivele politicii externe au fost \xc3\xaen mare parte acelea\xc8\x99i ca \xc3\xaen vremea domniei lui Petru I. _NEWLINE_\xc3\x8en 1732 Sankt Petersburg a devenit din nou capital\xc4\x83. Primii ani de domnie ai Anei au fost marca\xc8\x9bi de pierderi de recolte \xc8\x99i epidemii, care au dus la un declin al veniturilor din taxe._NEWLINE_Domnia nu a fost lipsit\xc4\x83 de reforme constructive. Marina a fost reabilitat\xc4\x83. \xc3\x8en 1736 s-au \xc3\xaenfiin\xc8\x9bat brig\xc4\x83zi de pompieri la Moscova \xc8\x99i Sankt Petresburg iar \xc3\xaen 1740 s-a creat serviciul de po\xc8\x99t\xc4\x83. \xc3\x8encep\xc3\xa2nd cu 1736, nobililor li s-a permis s\xc4\x83-\xc8\x99i divid\xc4\x83 din nou mo\xc8\x99iile \xc3\xaentre mo\xc8\x99tenitori. S-au luat m\xc4\x83suri de \xc3\xaencurajare a cre\xc8\x99terii economice._NEWLINE_Politica extern\xc4\x83 era dominat\xc4\x83 de Osterman, care a men\xc8\x9binut rela\xc8\x9bii bune cu Austria. \xc3\x8en R\xc4\x83zboiul pentru succesiune din Polonia (1733-1736) care a \xc3\xaenceput odat\xc4\x83 cu moartea lui August al II-lea al Poloniei, ru\xc8\x99ii l-au alungat pe Stanis\xc5\x82aw Leszczy\xc5\x84ski, alesul majorit\xc4\x83\xc8\x9bii electorilor \xc8\x99i l-au \xc3\xaensc\xc4\x83unat rege pe August II de Saxonia. Fran\xc8\x9ba a fost atras\xc4\x83 \xc3\xaen acest r\xc4\x83zboi deoarece Stanis\xc5\x82aw era socrul regelui Ludovic al XV-lea al Fran\xc8\x9bei._NEWLINE_Ana a patronat artele \xc3\xaentr-o manier\xc4\x83 oarecum selectiv\xc4\x83. A recrutat prima trup\xc4\x83 de teatru permanent\xc4\x83, un grup de actori italieni de elit\xc4\x83 din care f\xc4\x83cea parte \xc8\x99i mama lui Casanova \xc8\x99i i-a dat permisiunea lui Jean-Baptiste Lande s\xc4\x83 \xc3\xaentemeieze prima \xc8\x99coal\xc4\x83 de balet din Rusia._NEWLINE_Biron care a devenit Duce de Courland \xc3\xaen 1737, spera s\xc4\x83-\xc8\x99i consolideze pozi\xc8\x9bia c\xc4\x83s\xc4\x83torindu-\xc8\x99i fiul cu nepoata Anei, Ana Leopoldovna. \xc3\x8en 1731 \xc3\xaemp\xc4\x83r\xc4\x83teasa a decretat c\xc4\x83 tronul va fi mo\xc8\x99tenit de copilul Anei Leopoldovna, indiferent de sexul copilului. Ea l-a ales pe Anton Ulrich, Duce de Brunswick-Wolfenbuteel drept so\xc8\x9b al nepoatei sale \xc8\x99i cei doi s-au c\xc4\x83s\xc4\x83torit \xc3\xaen 1739. \xc8\x9aarina a fost \xc3\xaenc\xc3\xa2ntat\xc4\x83 \xc3\xaen 1740 c\xc3\xa2nd Ana a n\xc4\x83scut un fiu, Ivan. Ea l-a desemnat pe Ivan mo\xc8\x99tenitorul ei, pe Biron regent iar Elisabeta a fost obligat\xc4\x83 s\xc4\x83-i jure credin\xc8\x9b\xc4\x83 lui Ivan._NEWLINE_\xc3\x8emp\xc4\x83r\xc4\x83teasa care fusese diagnosticat\xc4\x83 ca av\xc3\xa2nd un ulcer al rinichilor a murit la 17 octombrie 1740 la v\xc3\xa2rsta de 47 de ani.'